**ELŐTERJESZTÉS**

**Körmend város Önkormányzata Képviselő-testülete 2013. június 25-i ülésére**

**Tárgy**: szennyvíz rendszer üzemeltetési megállapodás megtárgyalása

Tisztelt Képviselő-testület!

A vízközműrendszer üzemeltetésének mintájára a szennyvíz közmű rendszer üzemeltetésére is elkészítette javaslatát a jelenlegi üzemeltető, a Vasivíz Zrt.

A megállapodás tervezetet teljes terjedelemben csatoljuk.

A tervezet szerint a rendszeren képződő használati díjat (130 Ft/m3) kifizeti a Vasivíz Zrt. az Önkormányzatnak. A rendszer működtetése folyamatos önkormányzati egyeztetés mellett valósul meg, így az Önkormányzat egyetértése kell a rekonstrukciós munkákhoz, értéknövelő felújításokhoz.

Az üzemeltetés költségeit a Vasivíz Zrt. állja, a használati díj terhére csak a rekonstrukciós, vagy a felújításnak minősülő munkák kerülnének elszámolásra.

Önkormányzatunk részéről nem merült fel az eddigiekben kifogás a Vasivíz Zrt. működésével kapcsolatban, a cég az önkormányzati érdekeket mindig igyekezett figyelembe venni. Az elkövetkező időszakban jelentős szerkezeti átalakítás megy majd végbe a cégben, amelyről a döntéseket követően beszámolunk a Testület előtt.

 Kérem a tisztelt Képviselő-testületet, hogy támogassa a határozati javaslatot.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy a körmendi szennyvízközmű rendszer üzemeltetésére a melléklet szerinti tartalommal megállapodást köt a Vasivíz Zrt-vel, egyúttal felhatalmazza a polgármestert a megállapodás aláírására.

Körmend, 2013. június 19.

**Bebes István**

**polgármester**